醉眠亭
作者：晁端彥
朝代：宋

paragraphs: 人生有出處，兩事固希全。
達則都廊廟，致君堯舜前。
聲名喧宇宙，指顧生雲煙。
不然早晦隱，縱意樂當年。
第一莫如醉，第二莫如眠。
無悔水鄉士，子瞻稱其賢。
埋照不干世，作亭臨清泉。
歡來即痛飲，酣謔竟長筵。
陶陶非假寐，泯絕平生緣。
盡得杯中趣，常爲枕上仙。
影從明月照，名任清風傳。
願君遂此志，其樂更相先。
醉無三日醒，欲盡百斛船。
境界如古莽，魂夢遊鈞天。
莫學不佞者，狥祿遭纏牽。
進無濟世志，退無負郭田。
獨醒少意緒，寡睡多煩煎。
風波驚性命，鞍馬積胝胼。
未得立籬下，應難臥甕邊。
區區爲宿仕，短詠愧非妍。